Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Здружението на граѓани Балканска истражувачка репортерска мрежа БИРН - Скопје, поднесена преку полномошник А.Ш., вработена во Здружението, против Општина Дојран, по предметот Барање за пристап до информации од јавен карактер, на 03.12.2024 година, го донесе следното

**Р Е Ш Е Н И Е**

1. Жалбата изјавена од Здружението на граѓани Балканска истражувачка репортерска мрежа БИРН - Скопје, поднесена преку полномошник А.Ш., вработена во Здружението, против Општина Дојран, заведена во Агенцијата под бр.08-327 на 28.11.2024 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**
2. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Здружението на граѓани Балканска истражувачка репортерска мрежа БИРН - Скопје, како што е наведено во Жалбата на 29.10.2024 година преку електронска пошта, поднело Барање за пристап до информации од јавен карактер до Општина Дојран, со кое побарало по е – маил, да му се достави фотокопија или електронски запис од следната информација:

“ Ве молиме да ни ги доставите следните документи: Копија на Нотарски акт ОДУ бр.244/2015 за недвижноста од ИЛ бр.7121“.

Имателот на информации по ова Барање не одговорил во законски предвидениот рок, по што Барателот на информации достави Жалба до Агенцијата, заведена под бр.08-327 на 28.11.2024 година.

Агенцијата, преку е-маил заведен под бр.08-327 од 28.11.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 03.12.2024 година до Агенцијат преку е-маил достави Допис заведен под бр.08-327 со кој ја известува Агенцијата дека: “...Општина Дојран не располага со такви нотарски акти. (Нотарски акт ОДУ бр.224/2015 за недвижноста од ИЛ бр.7121) Такви акти може да има во предмет кој го води даночната служба но тие се прилог на предметот а не ги издава општината.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

Имателот на информации не ги испочитувал одредбите од Законот за слободен пристап до информации од јавен карактер,со тоа што не постапил согласно член 20 став 1 од Законот за слободен пристап до информации до јавен карактер кој гласи “Ако имателот на информации позитивно одговори на барањето или ако барањето делумно или целосно го одбие, за тоа ќе донесе **решение**“.

Во конкретниот случај, Имателот на информации наместо со решение, кое ги содржи сите елементи наведени во член 88 од Законот за општата управна постапка, со одговор констатира дека не располага, односно не ги создал бараните информации.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности.

Имателот на информации доколку сметал дека не располага со бараната информација бил должен да постапи согласно член 18 став 1 од Законот за слободен пристап до информации од јавен карактер кој гласи “Ако имателот на информации што го примил барањето не располага со бараната информација веднаш, а најдоцна во рок од три дена од денот на приемот на барањето е должен да го препрати барањето до имателот кој според содржината на барањето е имател на информцијата и за тоа да го извести барателот“.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**